Barcelona rotet vekk seieren
Først skrudde Lionel Messi enkelt inn kampens første mål for Barcelona. Så økte Neymar ledelsen til 2-0 da han fikk fulltreff med et frispark over muren etter 31 minutter. Da så det ut til at Barcelona skulle ta med seg full pott fra den tøffe bortekampen mot Sevilla. Men vertene hadde mer på lager. Éver Banega reduserte til 1-2 før pause med et lavt skudd som keeper Claudio Bravo var bortpå. Utligningen kom seks minutter før full tid. Et utsøkt angrep endte med at Kévin Gameiro ble trillet fri, og på nesten åpent mål kunne han enkelt sette inn 2-2. Dermed er serieleder Barcelona nå bare to poeng foran Real Madrid, som enkelt slo Eibar med 3-0 tidligere lørdag.
(Sevilla - Barcelona 2-2) Barcelona ledet 2-0 etter en halvtime mot Sevilla, men endte opp med kun ett poeng etter en sterk sluttspurt fra vertene.